इसलिए पूरे परिवार के सर्वसम्मत फ़ैसले का सभी को सम्मान करना चाहिए। न तो संस्कृति के ठेकेदार यह तय कर सकते हैं कि किसकी संतान का क्या नाम होगा और न क़ानून की कोई क़िताब यह तय करने का हक़ रखती है कि कौन किस नाम से पुकारा जाएगा। यह तो हम खुद ही तय करेंगे कि हमारे बच्चे किस नाम से बुलाए जाएं। कल को अगर कोई युगल अपने बच्चे को किसी गाली का नाम दे दे तो आप कौन? बड़ा होकर वह बच्चा ही अगर अपने मां-बाप की प्रयोगधर्मिता को चुनौती दे डाले तो बात अलग है। आपने देखा ही होगा कि किस तरह अपने नामों के पुरानेपन से कुंठित लोग अपने माता-पिता को कोसते हुए बाद में पूरे नाम की जगह प्रथमाक्षरों का इस्तेमाल करने लगते हैं।